Drie sterf toe bakkie koei trefDie bakkie se wrak. Foto: Verskaf Drie mense is dood en vier beseer toe twee bakkies Saterdagmiddag in Meyerton, Gauteng, gebots het. Ineke van Huyssteen, woordvoerder van ER24, het gesê die botsing het by die aansluiting van Weilbackweg en Bokkie Delportstraat plaasgevind. “Na wat verneem word, het een van die bakkies ŉ koei getref waarna dit ŉ ander bakkie reg van voor getref het,” het Van Huyssteen gesê. “Paramedici het teen 12:47 by die toneel opdaag het en een van die bakkies op sy dak in die pad aangetref. Die ander bakkie het aan die kant van die pad tot stilstand gekom.” Volgens Van Huyssteen is twee mense se liggame in die wrak van die bakkie wat omgeslaan aangetref. ŉ Ander persoon se liggaam is ŉ paar meter van dié bakkie aangetref. Al drie mense is op die toneel dood verklaar. “Een persoon het ernstige beserings en drie ander geringe beserings opgedoen.” Die pasiënt met ernstige beserings is met ER24 se Oneplan-helikopter na die Chris Hani Baragwanath-hospitaal geneem vir mediese behandeling. Die koei is ook dood. Die polisie ondersoek die ongeluk. Lees ook: [Opvolg] Meyerton-gru-ongeluk: Karstoeltjie red babatjie